turjo4nis/wikipedia-bn-dump-20250701 huggingface dataset:
বিপত্তারিণী

বিপত্তারিণী হলেন ভারতের পশ্চিমবঙ্গ ও ওড়িশা রাজ্য এবং পার্শ্ববর্তী অঞ্চলে পূজিতা এক হিন্দু দেবী। তিনি দেবী সঙ্কটনাশিনী  এবং দেবী দুর্গা(পার্বতী)-এর ১০৮ অবতারের অন্যতম। হিন্দুরা মূলত বিপদ থেকে উদ্ধার পাওয়ার জন্য এই দেবীর পূজা করেন। আষাঢ় মাসের রথ থেকে উল্টোরথের মধ্যে মঙ্গলবার ও শনিবার-এ হিন্দু মহিলারা বিপত্তারিণী ব্রত পালন করেন।

কিংবদন্তি

যিনি সমগ্র বিপদ থেকে রক্ষা করেন বা যিনি বিপদসমূহ নাশ করেন তিনিই বিপদতারিনী। যিনি দুর্গা তিনিই বিপদতারিনী। তিনি পুরাণে কৌশিকীদেবী নামে খ্যাতা। আবার তিনিই জয়দুর্গা। দেবীর উৎপত্তি হয়েছিলো পরমেশ্বর ভগবান শিবের অর্ধাঙ্গিনী দেবী পার্বতীর কৃষ্ণ  কোষ থেকে- তাই তিনি কৌশিকী। পুরাণ মতে শুম্ভ ও নিশুম্ভ নামক দুই অসুরের হাতে দেবতারা পরাজিত হয়ে হিমালয়ে গিয়ে মহামায়ার স্তব করতে লাগলেন। সেই সময় পরমেশ্বরী ভগবতী পার্বতী সেই স্থান দিয়ে যাচ্ছিলেন। দেবী তাদের স্তব শুনে বললেন –"আপনারা এখানে কার স্তব করিতেছেন?”

সেই সময় ভগবতী পার্বতীর শরীর থেকে তার মতন দেখতে আর এক জন দেবী বের হয়ে আসলেন। সেই নব আবির্ভূতা দেবী জানালেন – “ইহারা আমারই স্তব করিতেছেন।”
এই দেবী যুদ্ধে শুম্ভ ও নিশুম্ভ নামক অসুরের বধ করেছিলেন। এই দেবী মোহাচ্ছন্ন শুম্ভাসুরকে অদ্বৈত জ্ঞান দান করে বলেছিলেন- 
“ঐকেবাহং জগত্যত্র দ্বিতীয়া কা মমাপরা। 
পশ্যৈতাং দুষ্ট ময্যেব বিশন্তো মদবিভূতয়ঃ।।" 
("এই জগতে এক আমিই আছি। আমি ছাড়া আমার সাহায্যকারিনী আর কে আছে? ওরে দুষ্ট ভালো করে দেখ, ব্রহ্মাণী প্রভৃতি শক্তি আমারই অভিন্না বিভূতি বা শক্তি। এই দেখ তারা আমার সঙ্গে মিশে যাচ্ছে।”) 

আর একটি পৌরাণিক গাথানুসারে একদা ভগবান মহাদেব রহস্যচ্ছলে দেবী পার্বতীকে ‘কালী’ বলে উপহাস করেন। এতে দেবী ক্রুদ্ধ হয়ে তপস্যার মাধ্যমে নিজের “কৃষ্ণবর্ণা” রূপ পরিত্যাগ করলেন। সেই কৃষ্ণবর্ণা স্বরূপ দেবীই হলেন, দেবীর পার্বতীর অঙ্গ থেকে সৃষ্টা জয়দুর্গা, কৌশিকীদেবী ও বিপদতারিনীদুর্গা।

ধ্যান ও প্রণামমন্ত্র
ওঁ কালাভ্রাভাং কটাক্ষৈররিকুলভয়দাং মৌলীবন্ধেন্দুরেখাম্।
শঙ্খং চক্রং কৃপাণং ত্রিশিখমপি করৈরুদ্বহন্তীং ত্রিনেত্রাম্।
সিংহাস্কন্ধাধিরুঢ়াং ত্রিভুবনমখিলং তেজসা পুরয়ন্তীম্।
ধ্যায়েদ্দুর্গাং জয়াখ্যাং ত্রিদশপরিবৃতাং সেবিতাং সিদ্ধিকামৈঃ॥
অর্থ- কালাভ্র আভা (এর দুই প্রকার অর্থ হয়- একটি হলো স্বর্ণবর্ণা অপরটি কালো মেঘের ন্যায় বর্ণা), কটাক্ষ নিপাতে শত্রুকূলত্রাসিনী, কপালে চন্দ্রকলা শোভিতা, চার হস্তে শঙ্খ, চক্র, খড়্গ ও ত্রিশূলধারিণী, ত্রিনয়না, সিংহোপরি সংস্থিতা, সমগ্র ত্রিভুবন স্বীয় তেজে পূর্ণকারিণী, দেবগণ-পরিবৃতা।
সিদ্ধসঙ্ঘসেবিতা জয় দুর্গার ধ্যান করি।
  
এই জয়দুর্গা বা কৌশিকীদেবী, বিপদতারিনীদুর্গা। পঞ্চদেবতার একজন। দেবীর অনেক রূপ দেখা যায়। উত্তর ভারতে অষ্টাদশ রূপের ধ্যান ও পূজা হয়, কোথাও দশভুজা রূপে পূজা হয়, কোথাও আবার চতুর্ভুজা স্বর্ণ বর্ণা আবার কোথাও কৃষ্ণ বর্ণা রূপে পূজিতা হয়। জ্যৈষ্ঠ ও আষাঢ় মাসে মঙ্গল ও শনিবারে মায়ের পূজা হয়। যেখানে ১৩ প্রকার ফল, পুষ্প, মিষ্টি, পান, সুপারী, লবঙ্গ, এলাচ প্রভৃতি অর্পণ করা হয়। তবে, বাংলাদেশে দেবীর পূজার নিয়ম বিধি সম্পূর্ণভাবে পালন করা হয় না।

পূজা

গ্রামাঞ্চলে বিপত্তারিণী পূজা চারদিন ধরে চলে। প্রথম দিনে দেবীর “আরাধনা” (পূজা) করা হয়। মেয়েরা দণ্ডী কাটে। তারপর দুই রাত্রি ধরে রাতে বাংলা লোকগান, ভজন ও কীর্তন চলে। চতুর্থ দিনে বিসর্জন হয়।

বিপত্তারিণী পূজা উপলক্ষে মেয়েরা উপবাস করে। প্রথা অনুসারে হাতে “তাগা” (এক গুচ্ছ পবিত্র লাল সুতো ও দুর্বাঘাস) বাঁধে।

গুরুত্বপূর্ণ মন্দির
 বিপত্তারিণী মন্দির, গড়িয়া, কলকাতা
 বিপত্তারিণী মন্দির, রাজপুর, দক্ষিণ চব্বিশ পরগনা জেলা, পশ্চিমবঙ্গ

পাদটীকা

হিন্দু দেবী
পশ্চিমবঙ্গের সংস্কৃতি
বাঁকুড়া জেলা
বাংলার লৌকিক দেবদেবী
দক্ষিণ রায়

দক্ষিণরায় হলেন বাংলাদেশ ও ভারতের সুন্দরবন অঞ্চলে জাতি ধর্ম নির্বিশেষে পূজিত এক লোকদেবতা। তাঁকে পশু ও দানবদের নিয়ন্ত্রক বা বাঘের রাজা মনে করা হয়। সুন্দরবনের অধিবাসীরা দক্ষিণরায়কে সুন্দরবনের ভাটি অঞ্চলের অধিপতি মনে করেন। অপর এক লোকদেবী বনবিবি ও পীর বড়খাঁ গাজীর সাথে দক্ষিণ রায়ের বিরোধের কথা সুন্দরবনের লোককাহিনী, সংস্কৃতি, পালাগানের অঙ্গ।

লোকসংস্কৃতিতে
স্থানীয় কিংবদন্তি অনুসারে, দক্ষিণরায়ের রাজত্বের সীমা দক্ষিণে কাকদ্বীপ, উত্তরে ভাগীরথী নদী, পশ্চিমে ঘাটাল ও পূর্বে বাকলা জেলা। প্রত্যেক অমাবস্যায় দক্ষিণরায় মন্দিরে পশুবলি হয়। লোকবিশ্বাস অনুসারে দক্ষিণরায় গানবাজনা পছন্দ করেন। তাই স্থানীয় লোকেরা রাতে তার মন্দিরে নাচগানের আসর বসান। দক্ষিণ রায়ের বার্ষিক পূজা উপলক্ষে গায়েনরা পালাক্রমে কবি কৃষ্ণরাম দাস রচিত রায়মঙ্গল পরিবেশন করে এবং বাউল্যা, মউল্যা, মলঙ্গি প্রভৃতি শ্রমজীবী মানুষেরা হিন্দু মুসলমান নির্বিশেষে এ গান ভক্তিভরে শ্রবণ করেন।
সুন্দরবনের অধিবাসীরা ম্যানগ্রোভ জঙ্গলে মাছধরা, কাষ্ঠ বা মধু আহরণের মতো কোনো কাজে যাওয়ার আগে দক্ষিণরায়ের মন্দিরে পূজা দেন। কেউ কেউ মাথার পিছন দিকে দক্ষিণরায়ের মুখোশ পরে জঙ্গলে ঢোকেন যাতে বাঘ সেই মুখোশ দেখে ভয় পেয়ে তার কাছে না আসে।

মন্দির 
কলকাতার গড়িয়া রেলস্টেশনের কাছে লক্ষ্মীকান্তপুর ও ধপধপির কয়েক মেইল দূরে একটি দক্ষিণরায় মন্দির আছে। এই অঞ্চলটি এক সময়ে সুন্দরবনের অন্তর্গত ছিল। এখনও এই অঞ্চলের অধিবাসীরা দক্ষিণরায় মন্দিরে পূজা দেন।
দক্ষিণরায়ের মূর্তিতে একটি বিরাট গোঁফ দেখা যায়। তার শরীর শীর্ণ, চকচকে এবং হলদেটে। গায়ে বাঘের মতো ডোরাকাটা দাগ দেখা যায়। মুখের দুদিক থেকেই লালা ঝরে। তার একটি ছয় মিটার দীর্ঘ লেজও আছে।

সাহিত্যে 
কবি কৃষ্ণরাম দাসের রায়মঙ্গল, ছাড়াও হরপ্রসাদ শাস্ত্রী, দীনেশচন্দ্র সেন, নীহাররঞ্জন রায়, সুনীতিকুমার চট্টোপাধ্যায় দক্ষিণরায় সম্পর্কে লিখেছেন। রাজশেখর বসু (পরশুরাম)র বিখ্যাত ছোটগল্পে এবং সুনীল গঙ্গোপাধ্যায় এর কিশোর রহস্য উপন্যাস 'জংগলের মধ্যে গম্বুজ' বইতে দক্ষিণরায়ের কথা আছে।

পাদটীকা 

পশ্চিমবঙ্গের সংস্কৃতি
বাংলাদেশী সংস্কৃতি
লোকসংস্কৃতি
বাংলার লৌকিক দেবদেবী
মঙ্গলকাব্যের দেবদেবী
ভারতীয় কিংবদন্তি ব্যক্তি
সুন্দরবন
ঢাকা অনুশীলন সমিতি

ঢাকা অনুশীলন সমিতি ছিল অনুশীলন সমিতির একটি শাখা। এটি তদনীন্তন পূর্ববঙ্গ ও আসাম প্রদেশের রাজধানী ঢাকা শহরে ১৯০৫ সালের নভেম্বর মাসে প্রতিষ্ঠিত হয়। পুলিনবিহারী দাশের নেতৃত্বে আশি জন সদস্য নিয়ে এই দল প্রতিষ্ঠিত হয়। এর পর পূর্ববঙ্গ প্রদেশে অতি দ্রুত ৫০০ শাখা স্থাপন করে ঢাকা অনুশীলন সমিতি। এই দলের প্রধান কার্যালয় ছিল ঢাকা শহরেই। পূর্ববঙ্গের বিভিন্ন ছোটো ছোটো বিপ্লবী দলকে গ্রাস করে এই দল অচিরেই কলকাতার মূল সংস্থাটিকে ছাপিয়ে যায়। ঢাকা অনুশীলন সমিতির শাখা স্থাপিত হয় যশোর, খুলনা, ফরিদপুর, রাজনগর, রাজেন্দ্রপুর, মোহনপুর, বরভালি, বাখরগঞ্জ ও অন্যান্য অঞ্চলে। এই দলের সদস্য সংখ্যা ছিল ১৫,০০০ থেকে ২০,০০০-এর মতো। পরবর্তী দুই বছরের মধ্যে ঢাকা অনুশীলন সমিতি অহিংস অন্দোলনের বদলে সহিংস স্বাধীনতা আন্দোলন শুরু করে। পরে অরবিন্দ ঘোষের সঙ্গে মতবিরোধের জন্য এই দল ভেঙে যুগান্তর দল গঠিত হয়। যুগান্তর দলের কার্যকলাপ ঢাকা অনুশীলন সমিতি যথেষ্ট মনে করেনি। এই দল একাধিক রাজনৈতিক হত্যাকাণ্ড ঘটিয়েছিল। তার মধ্যে সবচেয়ে গুরুত্বপূর্ণ ছিল ডি. সি. অ্যালানের হত্যাকাণ্ড। ১৯১৩ সালে বরিশাল ষড়যন্ত্র মামলায় পুলিনবিহারী দাশ গ্রেফতার হওয়ার পর এই দলের কার্যকলাপ কিছুটা স্তিমিত হয়ে পড়ে। প্রথম বিশ্বযুদ্ধের সময় এই দল জার্মান ষড়যন্ত্রের ঘটনায় অংশ নেবে না বলে স্থির করে। যুদ্ধের পর এই দল সহিংস আন্দোলন চালিয়ে যায়। এই দলের কোনো কোনো সদস্য অন্য বিপ্লবী দল গঠন করেন।

পাদটীকা

গ্রন্থপঞ্জী 

.

অনুশীলন সমিতি
বাংলার ইতিহাস
ভারতের ইতিহাস
ভারতের আঞ্চলিক ইতিহাস
ইন্দ্রপ্রস্থ ইনস্টিটিউট অব ইনফর্মেশন টেকনোলজি

ইন্দ্রপ্রস্থ ইনস্টিটিউট তথ্য প্রযুক্তি ভারতের একটি স্বশাসিত বিশ্ববিদ্যালয়।

তথ্যসূত্র 

দিল্লির বিশ্ববিদ্যালয়
২০০৮-এ দিল্লিতে প্রতিষ্ঠিত
২০০৮-এ প্রতিষ্ঠিত শিক্ষাপ্রতিষ্ঠান
দিল্লির বিশ্ববিদ্যালয় ও কলেজ
তারকনাথ মন্দির

তারকনাথ মন্দির বা তারকেশ্বর মন্দির ভারতের পশ্চিমবঙ্গ রাজ্যের হুগলি জেলার তারকেশ্বর শহরের একটি হিন্দু মন্দির। এটি হিন্দু দেবতা শিবের উদ্দেশ্যে নিবেদিত। এই মন্দিরে শিবকে "তারকনাথ" নামে পূজা করা হয়। ১৭২৯ সালে নির্মিত এই মন্দিরটি একটি আটচালা মন্দির। মন্দিরের সামনে একটি নাটমন্দির আছে। মন্দিরের কাছে কালী ও লক্ষ্মী-নারায়ণের মন্দির আছে। শিবমন্দিরের উত্তর দিকে দুধপুকুর নামে একটি পুকুর আছে। বলা হয়ে থাকে, এই পুকুরে ডুব দিয়ে স্নান করলে যাবতীয় মনস্কামনা পূর্ণ হয়। রামকৃষ্ণ পরমহংসের পত্নী তথা বিশিষ্ট হিন্দু ধর্মগুরু সারদা দেবী একাধিকবার এই মন্দিরে পূজা দিতে এসেছিলেন।

বাবা তারকনাথ বাবা তারকেশ্বর বা বাবা তারকেশ্বরনাথ নামেও পরিচিত। তিনি ভগবান শিবের একটি হিংস্র (উগ্র) রূপ, যিনি সমুদ্র-মন্থনের সময় হলাহল (বিষ) পান করেছিলেন। তারকেশ্বরনাথ ভগবতী তারার স্বামী। তার শিবলিঙ্গও তারাপীঠ থেকে কয়েক কিলোমিটার দূরে বাংলায় অবস্থিত।

কিংবদন্তি
কিংবদন্তি অনুসারে, রাজা ভরমল্ল তারকেশ্বরের কাছে জঙ্গলে একটি শিবলিঙ্গের স্বপ্ন দেখেন। এরপর তিনি এই স্বয়ম্ভু লিঙ্গটি খুঁজে বের করেন। ১৭২৯ সালে "বাবা তারকনাথ" নামে পরিচিত এই লিঙ্গের উপর আধুনিক মন্দিরটি গড়ে ওঠে।

উৎসব
সারাবছরই এই মন্দিরে তীর্থযাত্রীরা আসেন। বিশেষত সোমবারে এই মন্দিরে বেশি তীর্থযাত্রী সমাগম হয়। ফাল্গুন মাসে (ফেব্রুয়ারি-মার্চ) শিবরাত্রি ও চৈত্র মাসে (মধ্য এপ্রিল) গাজন উৎসবে প্রচুর তীর্থযাত্রী তারকেশ্বরে আসেন। শ্রাবণ মাস (জুলাই-অগস্ট) শৈবদের কাছে বিশেষ পবিত্র মাস। এই মাসের সোমবারগুলিতেও তারকেশ্বরে প্রচুর তীর্থযাত্রী আসেন।

মহাশিবরাত্রি ও চৈত্র সংক্রান্তিতে তারকেশ্বর মন্দিরে বিশেষ উৎসব হয়। প্রতি সোমবার হয় বিশেষ পূজা। তবে শ্রাবণের সোমবারগুলিতে তারকনাথকে গঙ্গোদকে স্নান করানোর উদ্দেশ্যে লক্ষাধিক মানুষের সমাগম ঘটে।

তথ্যসূত্র

বহিঃসংযোগ

 তারকনাথ মন্দির উইকিম্যাপিয়া

হুগলি জেলার হিন্দু মন্দির
১৮শ শতাব্দীর হিন্দু মন্দির
শিব মন্দির
পশ্চিমবঙ্গের হিন্দু মন্দির
পশ্চিমবঙ্গের শিব মন্দির
হুগলি জেলার দর্শনীয় স্থান
স্বামী বিবেকানন্দ আন্তর্জাতিক বিমানবন্দর

স্বামী বিবেকানন্দ আন্তর্জাতিক বিমানবন্দর  (আগেকার নাম মানা বিমানবন্দর) হল ভারতের ছত্তীসগঢ় রাজ্যের প্রধান বিমানবন্দর। এই বিমানবন্দরটি রায়পুর শহরের  দক্ষিণে এবং রায়পুর ও রাজ্যের নতুন রাজধানী নতুন রায়পুর শহরের মাঝামাঝি জায়গায় অবস্থিত। ২০০৬ সালে এই বিমানবন্দরের যাত্রী পরিবহনের হার ৮২% বৃদ্ধি পায় (সেই বছরের বৃহত্তম হার)। স্বামী বিবেকানন্দ আন্তর্জাতিক বিমানন্দর হল ভারতের বিমানবন্দর প্রাধিকরণ কর্তৃক আধুনিকীকৃত ভারতের ৩৫টি নন-মেট্রো বিমানবন্দরের একটি।

২০১২ সালের ২৪ জানুয়ারি ভারতের কেন্দ্রীয় ক্যাবিনেট ছত্তীসগঢ় রাজ্য সরকারের প্রস্তাব অনুসারে এই বিমানবন্দরের নাম বিখ্যাত হিন্দু সন্ন্যাসী, দার্শনিক ও লেখক, স্বামী বিবেকানন্দের নামে রাখেন। উল্লেখ্য, স্বামী বিবেকানন্দ ছেলেবেলায় দুই বছর রায়পুরে কাটিয়েছিলেন। এয়ার ইন্ডিয়া, ভিস্তারা ও ইন্ডিগো এই বিমানবন্দর ব্যবহার করে থাকে। এই বিমানবন্দরটি ভারতের প্রমুখ শহরগুলি যেমন দিল্লি, মুম্বাই, কলকাতা, চেন্নাই, হায়দরাবাদ, বেঙ্গালুরু, ইন্দোর, আহমেদাবাদ, এলাহাবাদ, জগদলপুর, ঝারসুগুদা ইত্যাদি শহরগুলির সঙ্গে বিমানে যুক্ত।  ছত্তীসগঢ় এয়ার লিঙ্কের এয়ার ট্যাক্সি পরিষেবাগুলিও এখান থেকে ছত্তীসগঢ় শহরের অন্যান্য শহরে বিমান পরিষেবা দেয়।

পাদটীকা

বহিঃসংযোগ

Raipur Airport at AAI

ছত্তিসগড়ের বিমানবন্দর
স্বামী বিবেকানন্দ
স্বামী বিবেকানন্দের স্মারক
জয় হিন্দ

জয় হিন্দ () হল ভারতে প্রচলিত একটি অভিবাদন-বাক্য, শ্লোগান ও রণহুঙ্কার। এটি ভারতের (যা "হিন্দ" নামেও পরিচিত) প্রতি দেশপ্রেম প্রদর্শনের জন্য ভাষণ ও বাক্যালাপের মধ্যে ব্যবহৃত হয়। এই শব্দটির অর্থ "ভারতের জয় হোক" বা "ভারত দীর্ঘজীবী হোক"। আজাদ হিন্দ ফৌজের মেজর আবিদ হাসান সাফরানি জয় হিন্দুস্তান কি (অর্থাৎ, "ভারতের জয় হোক") শ্লোগানটি ছোটো করে "জয় হিন্দ" শ্লোগানটি চালু করেছিলেন।

জয় হিন্দ পোস্টমার্ক ছিল স্বাধীন ভারতের প্রথম স্মারক পোস্টমার্ক। এটি ভারতের স্বাধীনতা অর্জনের দিন ১৯৪৭ সালের ১৫ আগস্ট ইস্যু করা হয়।

জনপ্রিয় সংস্কৃতিতে

ভারতীয় জাতীয়তাবাদী নেতা সুভাষচন্দ্র বসুর ("নেতাজি") অনুগামী তথা মধ্যভারতের গোয়ালিয়র শহরের অধিবাসী রামচন্দ্র মোরেশ্বর করকরে জয় হিন্দ নামে একটি রাজনৈতিক নাটক রচনা করেছিলেন। তিনি হিন্দিতে জয় হিন্দ নামে একটি বইও লিখেছিলেন। রামচন্দ্র করকরে পরবর্তীকালে মধ্যভারত প্রদেশের কংগ্রেস সভাপতি হন। তিনি চন্দ্রশেখর আজাদের সঙ্গে ভারতের স্বাধীনতা আন্দোলনে অংশ নিয়েছিলেন।

আকাশবাণীর সম্প্রচার শেষে বেতার-ঘোষক "জয় হিন্দ" উচ্চারণ করেন। ১৯৬৩ সালে লতা মঙ্গেশকরের গাওয়া "আয়ে মেরে ওয়াতন কে লোগো" গানটিতে "জয় হিন্দ" শব্দটি আছে। জয় হিন্দ (১৯৯৯) নামে একটি হিন্দি চলচ্চিত্রও বানানো হয়েছে, যার পরিচালক পরিচালক মনোজ কুমার. কমেডি শো জয় হিন্দ! (২০০৯) এই শ্লোগানের নামানুসারে। মুম্বই শহরের জয় হিন্দ কলেজ ইত্যাদি অনেক প্রতিষ্ঠান এই শ্লোগানের নামানুসারে স্থাপিত হয়েছে। গুজরাটি সংবাদপত্র জয় হিন্দ ও টেলিভিশন চ্যানেল জয় হিন্দ টিভি এই শ্লোগানের নামানুসারে।

১৯৪৭ সালে রানি এলিজাবেথ ও প্রিন্স ফিলিপের বিবাহ অনুষ্ঠানে  মহাত্মা গান্ধী  "জয় হিন্দ" কথাটি খোদিত নিজে হাতে চরকায় কাটা একটুকরো কাপড় উপহার পাঠান।

আরও দেখুন
 হিন্দুস্তান জিন্দাবাদ
 জয় বাংলা
 জয় মহারাষ্ট্র

পাদটীকা

ভারতের জাতীয় চিহ্ন
আজাদ হিন্দ ফৌজ
ভারতের স্বাধীনতা আন্দোলন
পশ্চিমবঙ্গের ইতিহাস
বাংলার ইতিহাস
ভারতের স্লোগান
হিন্দি শব্দ ও বাক্যাংশ
ভারতীয় রাজনৈতিক স্লোগান
নেতাজি ভবন

নেতাজি ভবন হল ভারতের পশ্চিমবঙ্গ রাজ্যের রাজধানী কলকাতায় অবস্থিত একটি স্মারক ভবন ও গবেষণা কেন্দ্র। এখানে ভারতীয় জাতীয়তাবাদী নেতা সুভাষচন্দ্র বসুর ("নেতাজি") জীবন ও কর্ম নিয়ে গবেষণা চলে। ১৯০৯ সালে সুভাষচন্দ্রের বাবা জানকীনাথ বসু এই বাড়িটি তৈরি করেছিলেন। বর্তমানে নেতাজি রিসার্চ ব্যুরো এই বাড়িটির মালিক। এখানে একটি জাদুঘর, মহাফেজখানা এবং একটি গ্রন্থাগার রয়ছে। সুভাষচন্দ্র বসুর ভাইপো শিশিরকুমার বসুর পুত্র সুগত বসু ও তার মা কৃষ্ণা বসু নেতাজি রিসার্চ ব্যুরো পরিচালনা করেন। দক্ষিণ কলকাতার ভবানীপুর অঞ্চলে লালা লাজপত রায় রোডে এই বাড়িটি অবস্থিত। ভবানীপুর অঞ্চলের কলকাতা মেট্রো স্টেশনটির নাম এই বাড়ির নামানুসারে "নেতাজি ভবন মেট্রো স্টেশন" রাখা হয়েছে।

১৯৪১ সালে ব্রিটিশ সরকার-কর্তৃক গৃহবন্দী থাকার সময় সুভাষচন্দ্র বসু এই বাড়ি থেকেই বার্লিনে পালিয়ে যান। এরপর তিনি  (জার্মান ইউ-বোট ইউ-১৮০ এবং জাপানী সাবমেরিন আই-২৯ এ)  জাপান-অধিকৃত দক্ষিণ-পূর্ব এশিয়ায় এসে আজাদ হিন্দ ফৌজ গঠন করেন এবং জাপান সাম্রাজ্য সেনাবাহিনীর সঙ্গে ব্রিটিশ সরকারের সেনাবাহিনীর বিরুদ্ধে যুদ্ধ শুরু করেন। 

দ্বিতীয় বিশ্বযুদ্ধের পর মোহনদাস করমচাঁদ গান্ধী ও জওহরলাল নেহেরু নেতাজি ভবন পরিদর্শনে এসেছিলেন। ২০০৭ সালে জাপানের প্রধানমন্ত্রী শিনজো আবে এই ভবন পরিদর্শন করেন।

নেতাজি ভবন জাদুঘরটি প্রতিষ্ঠিত হয় ১৯৫৭ সালে। এই ভবনের জাদুঘরে সুভাষচন্দ্র বসুর পায়ের ছাপ রাখা আছে।

পাদটীকা

বহিঃসংযোগ 
 নেতাজি গবেষণা ব্যুরো

কলকাতার দর্শনীয় স্থান
কলকাতার জাদুঘর
কলকাতার ভবন ও স্থাপনা
সুভাষচন্দ্র বসুর স্মারক
১৯৫৭-এ প্রতিষ্ঠিত জাদুঘর
কলকাতার স্মৃতিস্তম্ভ ও স্মারক
ভারতের জীবনীমূলক জাদুঘর
সুপার ওভার

সুপার ওভার একটি ক্রিকেটীয় পরিভাষা। একে বর্জনকারী বা এলিমিনেটর হিসেবেও ডাকা হয়। সীমিত ওভারের ক্রিকেট খেলায় টাই-ব্রেকিং পদ্ধতির ক্ষেত্রে এ ধরনের ওভারের ব্যবহার ঘটে। সুপার ওভার ক্রিকেট খেলার সংক্ষেপিত রূপ যাতে কেবলমাত্র ছয় বলে গড়া একটি ওভারে খেলার নিষ্পত্তি ঘটে। এতে প্রত্যেক দলের সর্বোচ্চ দুইটি উইকেটের পতন ঘটতে পারে। আনুষ্ঠানিকভাবে খেলার ফলাফল টাই হিসেবে গণনা করা হয়। কিন্তু প্রতিযোগিতা কিংবা সিরিজের শর্ত অনুযায়ী সুপার ওভারে বিজয়ী দলকে প্রচলিত খেলায় বিজয়ীরূপে আখ্যায়িত করা হয়। তবে, সুপার ওভারে সংগৃহীত রানকে খেলোয়াড়ের পরিসংখ্যানগত রেকর্ড হিসেবে অন্তর্ভুক্ত করা হয় না। ২০০৮ সালে টুয়েন্টি২০ ক্রিকেটে সর্বপ্রথম সুপার ওভারের প্রবর্তন ঘটে। এ ব্যবস্থাটি টাই-ব্রেকিংয়ের ক্ষেত্রে ব্যবহৃত বোল-আউট পদ্ধতির স্থলাভিষিক্ত হয়। মূলতঃ টুয়েন্টি২০ ক্রিকেট খেলায় সুপার ওভার ব্যবহার করা হয়ে থাকে।

ক্রিকেট বিশ্বকাপ 
২০১১ সালের ক্রিকেট বিশ্বকাপের নক-আউট পর্বে সর্বপ্রথম সুপার ওভার ব্যবহার করা হয়েছিল। কোন খেলায় টাই ভাঙ্গার ক্ষেত্রে ফল আনয়ণের জন্য এর প্রবর্তন ঘটে। কিন্তু নক-আউট পর্বের কোন খেলা টাই না হওয়ায় এর ব্যবহার ঘটেনি। ২০১৫ সালের ক্রিকেট বিশ্বকাপের জন্য কেবলমাত্র চূড়ান্ত খেলায় সুপার ওভারের ব্যবস্থা রাখা হয়েছে। নক-আউট পর্বের কোন খেলা টাই হলে পূর্বতন নিয়ম-কানুন অর্থাৎ গ্রুপ পর্বের সেরা দল পরবর্তী পর্বে উত্তরণ ঘটবে।২০১৯ ক্রিকেট বিশ্বকাপএ ফাইনাল খেলায় সুপার ওভারের প্রয়োগ ঘটানো হয়েছিল। যদিও সুপার ওভারও ড্র হয়, শেষে বাউন্ডারি সংখ্যার ভিত্তিতে ইংল্যান্ডকে জয়ী ঘোষণা করা হয়।

সমালোচনা 
অন্যান্য ক্রীড়ায় টাই ভাঙ্গার জন্য বিভিন্ন ধরনের পদ্ধতি অবলম্বন করা হয়। টুয়েন্টি২০ প্রতিযোগিতার গ্রুপ পর্বে প্রায়শঃই সুপার ওভার পদ্ধতি ব্যবহার করা হয়। তবে, প্রখ্যাত সাংবাদিক সম্বিত বালের মতে নক-আউট পর্বের বাইরে এর ব্যবহার অপ্রয়োজনীয়। তিনি দেখেছেন যে, টাই ব্যবস্থা দলগুলোর মধ্যে প্রতিদ্বন্দ্বিতামূলক ফলাফল ও বিনোদনের মানদণ্ডে আদর্শ।

নিউজিল্যান্ড ক্রিকেট দলের কোচ মাইক হেসন ২০১২ সালের আইসিসি বিশ্ব টুয়েন্টি২০ প্রতিযোগিতার সুপার এইট পর্বে দলের দুই খেলায় তার দল হেরে যাওয়ায় এ ব্যবস্থার সমালোচনা করেন। খেলায় তার দল গ্রুপে সর্বনিম্ন স্থান দখল করে।

এক দিনের আন্তর্জাতিক বিশ্বকাপ

টুয়েন্টি২০ আন্তর্জাতিক

তথ্যসূত্র

বহিঃসংযোগ 
List of tied Twenty20 matches on ESPN Cricinfo
List of tied Twenty20 International matches on ESPN Cricinfo
Standard Twenty20 International Match Playing Conditions from the International Cricket Council

সীমিত ওভারের ক্রিকেট
ক্রিকেট পরিভাষা
নাসির আলী মামুন

নাসির আলী মামুন (জন্ম: ১ জুলাই ১৯৫৩) একজন বাংলাদেশি প্রতিকৃতি আলোকচিত্রী, লেখক এবং সাক্ষাৎকারগ্রহীতা। শিল্পাঙ্গনে তিনি "ক্যামেরার কবি" হিসেবেও পরিচিত। বাংলাদেশের প্রতিকৃতি আলোকচিত্রাঙ্গণে গত চার দশকের বেশি সময় ধরে তিনি অগ্রণী হিসেবেও ভূমিকা রাখেন। সাধারণ নারী-পুরুষের পাশাপাশি তিনি জাতীয় এবং আন্তর্জাতিক খ্যাতিসম্পন্ন প্রায় শতাধিক কবি, শিল্পী, লেখক, রাজনীতিবিদদের প্রতিকৃতি ক্যামেরায় ধারণ করেছেন।

সত্তরের দশকে বাংলাদেশে তিনি প্রথম প্রতিকৃতি আলোকচিত্রের সূচনা করেন। পাশাপাশি লেখক এবং সাক্ষাৎকারগ্রহীতা হিসেবে তার ১১টি বই প্রকাশিত হয়েছে। তার তোলা প্রতিকৃতি আলোকচিত্রের সংখ্যা পাঁচ হাজারের বেশি। এছাড়াও পঞ্চাশের অধিক একক আলোকচিত্র প্রদর্শনী আয়োজিত হয়েছে।

২০১৩ সালে ষাটতম জন্মবার্ষিকীতে,তার সাক্ষাৎকার অবলম্বনে নাসির আলী মামুন: তার আলো তার ছায়া নামে একটি বই প্রকাশিত হয়। ২০০৯ সালে নাসির আলী মামুনের কাজের উপর ভিত্তি করে মনজুরুল আলম পলাশ "পোয়েট অব ক্যামেরা" শিরোনামে একটি তথ্যচিত্র নির্মাণ করেন।

প্রাথমিক জীবন 
মামুন ১৯৫৩ সালে তৎকালীন পূর্ব পাকিস্তানে (বর্তমানে বাংলাদেশ) মৌলভীবাজার জেলায় জন্মগ্রহণ করেন।

আলোকচিত্রী জীবন

মামুন শৈশব থেকে ক্যামেরা নিয়ে ঘুরে বেরিয়েছেন। ১৯৬৯ সাল থেকে গত ৪৫ বছর ধরে তিনি শুধুমাত্র প্রতিকৃতি আলোকচিত্রে ধ্যান-সাধনা করেছেন। ১৯৭২ সালে বাংলাদেশে তিনি প্রথম প্রতিকৃতি আলোকচিত্র ধারার অবতারনা ঘটান। বাংলাদেশের শিল্পী পরিতোষ সেন, কামরুল হাসান, এসএম সুলতান, কাজী আবুল কাশেম, আমিনুল ইসলাম, যোগেন চৌধুরী, সুহাস চক্রবর্তী, দেবদাস চক্রবর্তী, মনিরুল ইসলাম, শাহাবুদ্দিন আহমেদ, মোহাম্মদ ইউনূস, সন্তুর সম্রাট শিবকুমার শর্মা, ঠুমরি রানী বিদুষী গিরিজা দেবী, কবি শামসুর রাহমান, নির্মলেন্দু গুণ, বরেণ্য শিক্ষাবিদ আবদুর রাজ্জাক (অধ্যাপক), আহমদ ছফা, আবদুল হামিদ খান ভাসানী, শেখ মুজিবুর রহমান, সুফিয়া কামাল, জসীম উদ্ দীন, আখতারুজ্জামান ইলিয়াস, বদরুদ্দীন উমর, গুন্টার গ্রাস, অ্যালেন গিন্সবার্গসহ শতাধিক খ্যাতিমান ব্যক্তির প্রতিকৃতি আলোকচিত্রী মামুনের ক্যামেরায় অর্ন্তভূক্ত হয়েছেন। কবি শামসুর রাহমান তার সম্পর্কে এক সাক্ষাৎকারে তাকে ক্যামেরার কবি বলে মন্তব্য করেন।

ব্যক্তিগত জীবন 
ব্যক্তিগত জীবনে মামুন নাজমুন নেসাকে বিয়ে করেন এবং বর্তমানে তারা একসাথে ঢাকায় বাস করছেন। অন্যতম তাদের একমাত্র পুত্র সন্তান।

গ্রন্থতালিকা
 গুরু
 কীতৃমানের মুখচ্ছবি (২০০১)
 গুন্টার গ্রাসের ঢাকা আবিষ্কার
 আহমদ ছফার সময়
 ঘর নাই (২০০৭)
 শামসুর রহমান ও আল মাহমুদ তফাৎ ও সাক্ষাৎ (২০০৯)

আলোকচিত্র প্রদর্শণী

পুরস্কার ও সম্মাননা 

 দশম স্ট্যান্ডার্ড চার্টার্ড-দ্য ডেইলি স্টার জীবনের জয়গান আজীবন সম্মাননা ২০১৭ 
 শিল্পকলা পদক ২০১৭
 মঞ্জুর আলম বেগ পদক ২০২০
 ছবি মেলা: আন্তর্জাতিক ছবি প্রদর্শনী আজীবন সম্মাননা ২০১৭
 বাংলা একাডেমি সম্মানসূচক ফেলোশিপ ২০২২
একুশে পদক ২০২৫

তথ্যসূত্র

বহিঃসংযোগ 

১৯৫৩-এ জন্ম
জীবিত ব্যক্তি
১৯শ শতাব্দীর আলোকচিত্রী
বাংলাদেশী আলোকচিত্রশিল্পী
প্রতিকৃতি আলোকচিত্রী
ঢাকার ব্যক্তি
বাংলা একাডেমির সম্মানিত ফেলো
শিল্পকলা পদক বিজয়ী
২০২৫-এ একুশে পদক বিজয়ী
প্রগতি প্রকাশন

প্রগতি প্রকাশন () ছিল ১৯৩১ সালে প্রতিষ্ঠিত একটি মস্কো-ভিত্তিক সোভিয়েত প্রকাশন। এটি বিখ্যাত ছিল মার্কসবাদ-লেনিনবাদের নানা বিষয়ে বিভিন্ন ভাষায় প্রকাশিত বইয়ের জন্য।

প্রগতি প্রকাশন বিশেষভাবে "সোভিয়েত ইউনিয়নের সংক্ষিপ্ত ইতিহাস" এবং সামাজিক-রাজনৈতিক জ্ঞানের অ-আ-ক-খ সিরিজ বইগুলোর জন্য বিখ্যাত ছিল। সামাজিক-রাজনৈতিক জ্ঞানের অ-আ-ক-খ সিরিজের বইগুলোর নাম হতো দর্শন কী, অর্থশাস্ত্র কী, শ্রম কী ইত্যাদি ধরনের। এই প্রকাশন আরও প্রকাশ করেছিল বিদেশি ভাষার পাঠকদের জন্য অনেক বিজ্ঞান, শিল্প, সাহিত্য, রাজনীতি, শিশুতোষ,  ধ্রুপদী বইসমূহ।

এই প্রকাশনের একটি সাধারণ বৈশিষ্ট্য ছিল যে সমস্ত বইয়ের শেষে "পাঠকদের প্রতি" একটি অনুরোধ থাকত। সেই অনুরোধে মতামত ও পরামর্শ চাওয়া হত। ভাষাটি ছিল এরকম:

আরও দেখুন

 Lawrence and Wishart

তথ্যসূত্র

রাজনৈতিক বইয়ের প্রকাশন
সোভিয়েত ইউনিয়নের বই প্রকাশন
রাশিয়ার প্রকাশন
১৯৩১-এ প্রতিষ্ঠিত
১৯৩১-এ প্রতিষ্ঠিত প্রকাশনী
রাশিয়ার প্রকাশনী

মস্কো ভিত্তিক কোম্পানি
কলকাতা প্রমাণ সময়

কলকাতা প্রমাণ সময় ছিল ১৮৮৪ সালে ব্রিটিশ ভারতে চালু হওয়া ভারতের দুটি সময় অঞ্চলের একটি। মার্কিন যুক্তরাষ্ট্রের রাজধানী ওয়াশিংটন ডি. সি. শহরে অনুষ্ঠিত আন্তর্জাতিক দ্রাঘিমারেখা সম্মেলনে এই অঞ্চলটি স্থাপিত হয়। এই সম্মেলনে স্থির হয়েছিল যে ভারতে দুটি সময় অঞ্চল গঠিত হবে। একটি হবে কলকাতা (৯০ ডিগ্রি পূর্ব দ্রাঘিমারেখা) ও অন্যটি হবে বোম্বাই (বর্তমান মুম্বই, ৭৫ ডিগ্রি পূর্ব দ্রাঘিমারেখা)।

কলকাতা প্রমাণ সময় ভারতীয় প্রমাণ সময়ের চেয়ে চব্বিশ মিনিট এবং বোম্বাই প্রমাণ সময়ের চেয়ে এক ঘণ্টা তিন মিনিট এগিয়ে ছিল। মাদ্রাজ প্রমাণ সময়ের চেয়ে এটি বত্রিশ মিনিট কুড়ি সেকেণ্ড এগিয়ে ছিল। ১৯০৬ সালের ১ জানুয়ারি ভারতীয় প্রমাণ সময় চালু হলেও কলকাতা প্রমাণ সময় কার্যকর থেকেই যায়। ১৯৪৮ সালে ভারতীয় প্রমাণ সময়ের স্বার্থে এই কলকাতা প্রমাণ সময় পরিত্যক্ত হয়।

ব্রিটিশ ভারতে ঊনবিংশ শতাব্দীর শেষাংশে কলকাতা প্রমাণ সময় বিশেষ প্রভাবশালী ছিল। এই সময় ধরেই মহাজাগতিক ও ভৌগোলিক ঘটনাবলি নথিভুক্ত করা হত। কথিত আছে, লিটন স্ট্র্যাচের কাকা উইলিয়াম স্ট্রাচে একবার কলকাতায় এসেছিলেন এবং জীবনের বাকি ছাপ্পান্ন বছর তিনি নিজের ঘড়িটিকে কলকাতা প্রমাণ সময়ের সঙ্গে মিলিয়ে রাখতেন। জেমস ক্ল্যাভেল তার কিং র‍্যাট উপন্যাসে দেখিয়েছেন "কলকাতা প্রমাণ সময়" ধরে খবর সম্প্রচারিত হচ্ছে।

আরও দেখুন 
 বোম্বাই প্রমাণ সময়
 মাদ্রাজ প্রমাণ সময়
 পোর্ট ব্লেয়ার গড় সময়
 ভারতীয় প্রমাণ সময়

পাদটীকা 

 

ভারতের সময় অঞ্চল
সময় অঞ্চল
কলকাতা
১৮৮৪-এ ভারতে প্রতিষ্ঠিত
কলকাতার ইতিহাস
১৯৪৮-এ ভারতে বিলুপ্ত
হিজলি ডিটেনশন ক্যাম্প

হিজলি ডিটেনশন ক্যাম্প (ইংরেজি: Hijli Detention Camp) ছিল ব্রিটিশ ভারতের একটি ডিটেনশন ক্যাম্প। অধুনা ভারতের পশ্চিমবঙ্গ রাজ্যের খড়গপুর শহরের কাছে হিজলিতে (পূর্বতন হিজলি রাজ্যের অন্তর্গত) এই ক্যাম্পটি অবস্থিত ছিল। বিংশ শতাব্দীতের প্রথমার্ধে ভারতের স্বাধীনতা আন্দোলনের সময় এই ক্যাম্পটি গুরুত্বপূর্ণ ভূমিকা পালন করে।

অসহযোগ আন্দোলনে যোগ দেওয়া স্বাধীনতা সংগ্রামী এবং সশস্ত্র বিপ্লবীদের সংখ্যা এত বৃদ্ধি পেয়েছিল যে ব্রিটিশ সরকার তাদের সাধারণ জেলে স্থান দিতে অসমর্থ হয়। তাই সরকার কয়েকটি নতুন ডিটেনশন ক্যাম্প গঠন করার সিদ্ধান্ত নেয়। প্রথম ক্যাম্পটি স্থাপিত হয় বক্সা দূর্গে। ১৯৩০ সালে হিজলি ডিটেনশন ক্যাম্প স্থাপিত হয়। ১৯৩১ সালে সন্তোষ কুমার মিত্র ও তারকেশ্বর সেনগুপ্ত নামে দুই স্বাধীনতা সংগ্রামী এই ক্যাম্পেই পুলিশের গুলিতে নিহত হন। সুভাষচন্দ্র বসু তাদের মৃতদেহ সংগ্রহ করতে এখানে আসেন। রবীন্দ্রনাথ ঠাকুর এবং বিশিষ্ট নেতারা এই ঘটনার প্রতিবাদ করেন। "হিজলি গুলিচালনার ঘটনা" নামে পরিচিত এই ঘটনাটিই ভারতের কোনো জেল বা ডিটেনশন ক্যাম্পে গুলিচালনার একমাত্র ঘটনা।

১৯৩৭ সালে এই ক্যাম্পটি বন্ধ করে দেওয়া হয় এবং ১৯৪০ সালে আবার চালু করা হয়। ১৯৪২ সালে শেষ বারের মতো ক্যাম্পটি বন্ধ হয় যায় এবং বন্দীদের অন্যত্র স্থানান্তরিত করা হয়। দ্বিতীয় বিশ্বযুদ্ধের সময় মার্কিন যুক্তরাষ্ট্রের বিমানবাহিনী এই ক্যাম্পটি ব্যবহার করেছিল।

স্বাধীনতার পর ১৯৫১ সালে হিজলি ডিটেনশন ক্যাম্প প্রাঙ্গনেই আইআইটি খড়গপুর স্থাপিত হয়। ১৯৯০ সালে পূর্বতন ডিটেনশন ক্যাম্পের কিছু অংশ নিয়ে চালু হয় নেহেরু বিজ্ঞান ও প্রযুক্তি সংগ্রহশালা।

পাদটীকা

বহিঃসংযোগ
 Nehru Museum of Science & Technology

ভারতের স্বাধীনতা আন্দোলন
পশ্চিমবঙ্গের ইতিহাস
পশ্চিম মেদিনীপুর জেলা
বন্দি শিবির
দ্বিতীয় বিশ্বযুদ্ধের বন্দিশিবির
এভারেস্ট হাউস

এভারেস্ট হাউস হল ভারতের পশ্চিমবঙ্গ রাজ্যের রাজধানী কলকাতা শহরের একটি বহুতল ভবন। এটি জওহরলাল নেহেরু রোডে অবস্থিত। এভারেস্ট হাউস চ্যাটার্জি ইন্টারন্যাশানাল সেন্টারের পরে কলকাতার দ্বিতীয় বৃহত্তম বহুতল ভবন। এটি একটি বাণিজ্যিক ভবন। ১৯৭৮ সালে এটির নির্মাণকাজ শেষ হয়। ২১ তলা এই বাড়িটির উচ্চতা । এই বাড়ির নিচের তলায় একাধিক শোরুম আছে।

আরো দেখুন 
 কলকাতার দীর্ঘতম বাড়িগুলির তালিকা

তথ্যসূত্র 

কলকাতার ভবন ও স্থাপনা
১৯৭৮-এ পশ্চিমবঙ্গে প্রতিষ্ঠিত
ভারতের গগনচুম্বী দাপ্তরিক ভবন
জঙ্গীদমন বাহিনী

জঙ্গীদমন বাহিনী বা কাউন্টার ইনসারজেন্সি ফোর্স হল পশ্চিমবঙ্গ সরকার কর্তৃক গঠিত একটি বিশেষ সশস্ত্র বাহিনী। ২০১০ সালে মাওবাদী জঙ্গীদমনের উদ্দেশ্যে অন্ধ্রপ্রদেশ রাজ্যের গ্রেহাউন্ড বাহিনীর আদলে এই বাহিনী গঠিত হয়। এই বাহিনীর প্রধান কার্যালয় কলকাতার গড়িয়া অঞ্চলে। এই বাহিনীতে অন্তর্ভুক্ত করার আগে রাজ্য সশস্ত্র বাহিনীর ১০০০ জওয়ানকে কম্যান্ডো প্রশিক্ষণ দেওয়া হয়। পশ্চিমবঙ্গের পশ্চিম মেদিনীপুর জেলার সালুয়া ও শালবনিতে এই প্রশিক্ষণ কেন্দ্র অবস্থিত ছিল। সম্প্রতি প্রশিক্ষণ কেন্দ্রটি দুর্গাপুরে স্থানান্তরিত করা হয়েছে।

২০১১ সালের ২৪ নভেম্বর একটি ৩০ মিনিটের সংঘর্ষে বাহিনী মাওবাদী জঙ্গী মাল্লাওজুলা কোটেশ্বর রাও ওরফে কিশেনজিকে হত্যা করতে সমর্থ হয়।

পাদটীকা

পশ্চিমবঙ্গ সরকার
পশ্চিমবঙ্গে আইন প্রয়োগ
কর্মচারী ও প্রশাসনিক সংস্কার বিভাগ (পশ্চিমবঙ্গ)

কর্মচারী ও প্রশাসনিক সংস্কার মন্ত্রক হল পশ্চিমবঙ্গ সরকারের একটি মন্ত্রক। এই মন্ত্রকের মাধ্যমে আইএএস, ডব্লিউবিসিএস (কার্যনির্বাহী), ডব্লিউবিএসএস ও সচিবালয়ের অন্যান্য ক্যাডারের আধিকারিকদের নিয়ন্ত্রণ করা হয়। এই মন্ত্রকের মাধ্যমেই প্রশাসনিক সংস্কার, নাগরিকদের অভিযোগ গ্রহণ, ২০০৫ সালের তথ্যের অধিকার আইন প্রয়োগ ও ২০০৩ সালের পশ্চিমবঙ্গ লোকায়ুক্ত আইন প্রয়োগ করা হয়ে থাকে।

মন্ত্রিপরিষদ 
এই মন্ত্রকের দায়িত্বে একজন ক্যাবিনেট মন্ত্রী নিযুক্ত থাকেন। তাঁর সঙ্গে একজন রাষ্ট্রমন্ত্রী থাকতে পারেন, নাও পারেন। সরকারি আধিকারিকরা মন্ত্রীকে সহায়তা করেন।
এই মন্ত্রকে বর্তমান মন্ত্রী পশ্চিমবঙ্গের মুখ্যমন্ত্রী মমতা বন্দ্যোপাধ্যায়।

পাদটীকা 

পশ্চিমবঙ্গ সরকারের বিভাগ